Companiile din România se aşteaptă la îmbunătăţirea indicatorilor macroeconomici, cum ar fi produsul intern brut (PIB), inflaţia şi şomajul. Par însă să aibă în continuare o abordare prudentă, pe fondul gradului ridicat de incertitudine.
Datele sunt prezentate într-un studiu Deloitte CFO Survey România 2024, citat de Agerpres.
Estimările privind creşterea economică s-au îmbunătăţit uşor în comparaţie cu anul trecut.
PIB și indicele prețurilor de consum
Directorii financiari din România (CFO) se aşteaptă la o creştere medie a PIB-ului de 1,5% în acest an. Nivelul este peste cel de 1,2% din anul precedent, însă mult sub prognozele instituţiilor internaţionale.
Cu toate acestea, respondenţii sunt mai optimişti decât omologii lor din Europa Centrală, care se aşteaptă la o creştere economică medie de 1,1%, în 2024.
De asemenea, şase din zece CFO din companiile active în România (60%) se aşteaptă ca indicele preţurilor de consum să îşi continue creşterea în acest an. Previziunile lor privind inflaţia s-au temperat semnificativ faţă de anul precedent, de la 11,2% la 6,75%.
Majorarea costurilor, factor de presiune pentru companii
Potrivit raportului, majoritatea respondenţilor din România consideră că majorarea costurilor va continua să fie un factor de presiune pentru companii în 2024
- în special costurile cu forţa de muncă (99%), cu producţia şi distribuţia (86%), cu transportul (78%) şi cu serviciile (73%).
În plus, rezultatele cercetării arată că, faţă de anul trecut, 70% dintre directorii financiari se aşteaptă acum la creşterea costurilor asociate impozitului pe profit. Jumătate dintre ei estimează şi o creştere a costurilor asociate TVA, faţă de 27% anul trecut.
Pe de altă parte, un număr semnificativ mai mic de respondenţi se aşteaptă la creşterea costurilor de finanţare în acest an (55%, faţă de 88% în 2023). Sursele interne de finanţare rămâne cele preferate de 55% dintre participanţii la studiu, iar împrumuturile bancare sunt considerate atractive de doar 21% dintre respondenţi.
Șomajul
În ceea ce priveşte şomajul, companiile din România sunt destul de optimiste. Astfel, aproape jumătate (46%) dintre participanţii la studiu sunt de părere că acest indicator va rămâne stabil în 2024, în creştere de la 33%, anul trecut.
Raportul Deloitte evidenţiază faptul că intensificarea cadrului de reglementare reprezintă cel mai mare risc pentru companiile din România
- 64% dintre CFO, pondere dublă faţă de anul trecut şi semnificativ mai mare decât media europeană de 38%.
Alţi factori de risc sunt: lipsa angajaţilor cu competenţele necesare (46%, în scădere faţă de 63%, în 2023), reducerea cererii interne (42%) şi a celei externe (34%), precum şi riscurile geopolitice (31%).
În acest context, pentru mai mult de o treime dintre companii (37%), reducerea costurilor este prioritară, urmată de creşterea organică (21%), digitalizarea (9%) şi expansiunea pe pieţele existente (8%).
Studiul Deloitte CFO Survey România 2024 a fost efectuat în perioada octombrie-decembrie 2023, pe un eşantion de aproximativ 550 de directori financiari din 15 ţări din Europa Centrală
- Albania, Bosnia şi Herţegovina, Bulgaria, Cehia, Croaţia, Estonia, Kosovo, Letonia, Lituania, Polonia, România, Serbia, Slovacia, Slovenia şi Ungaria
Urmăriți Alba24.ro și pe Google News
Dacă ți-a plăcut articolul: